รายได้เม.ย.เกินเป้า14%น้ำมันยังแรง
คลังยังเป๋าตุง ยอดเก็บรายได้ยังเกินเป้า 1.6 หมื่นล้านบาท แม้จะลดภาษีน้ำมัน
20 ส.ค. 2554

คลังยังเป๋าตุง ยอดเก็บรายได้ยังเกินเป้า 1.6 หมื่นล้านบาท แม้จะลดภาษีน้ำมัน 
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า การจัดเก็บรายได้เดือน เม.ย. 2554 วงเงิน 1.27 แสนล้านบาท สูงกว่าประมาณการ 1.6 หมื่นล้านบาท หรือ 14.4% เป็นผลจากการขยายตัวของภาวะเศรษฐกิจ ภาษีที่จัดเก็บได้สูงกว่าประมาณการที่สำคัญ ได้แก่ ภาษีสรรพสามิตรถยนต์จำนวน 3,989 ล้านบาท แม้จะมีการลดอัตราภาษีสรรพสามิตน้ำมันดีเซลลงชั่วคราว 5.305 บาทต่อลิตร ตั้งแต่วันที่ 21 เม.ย.ที่ผ่านมา ภาษีมูลค่าเพิ่มจำนวน 3,646 ล้านบาท และภาษีเงินได้นิติบุคคลจำนวน 3,569 ล้านบาท
“ภาษีสรรพสามิตรถยนต์จัดเก็บได้สูงเป็นประวัติการณ์ถึง 9,114 ล้านบาท อย่างไรก็ตาม คาดว่าในช่วงที่เหลือของปีงบประมาณ การจัดเก็บภาษีสรรพสามิตรถยนต์จะเริ่มได้รับผลกระทบจากเหตุการณ์ภัยพิบัติที่ประเทศญี่ปุ่น” นายนริศ กล่าว 
อย่างไรก็ดี การจัดเก็บรายได้เดือน เม.ย. 2554 เมื่อเปรียบเทียบกับเดือนเดียวกันปีก่อน ลดลงถึง 25% เนื่องจากปีที่แล้วมีรายได้พิเศษจากการยึดทรัพย์อดีตนายกรัฐมนตรี จำนวน 4.9 หมื่นล้านบาท ซึ่งหากหักรายการดังกล่าวออกรายได้ในเดือนเมษายนจะสูงกว่าปีก่อน 5.3 %
ทั้งนี้ ในช่วง 7 เดือนแรกของปีงบประมาณ 2554 (ต.ค 2553-เม.ย. 2554) รัฐบาลจัดเก็บรายได้สุทธิ 9.17 แสนล้านบาท สูงกว่าประมาณการ 1.17 แสนล้านบาท หรือ 14.7%รัฐบาลจัดเก็บรายได้สุทธิ ทะลุเป้าหมายเกิน 1.1 แสนล้านบาท หรือ 14.7% 
สำหรับในช่วง 7 เดือนแรกของปีงบประมาณ 2554 (สูงกว่าช่วงเดียวกันปีที่แล้ว 7.2% ) เนื่องจากการจัดเก็บรายได้ของกรมสรรพากรสูงกว่าเป้าหมาย 6.25 หมื่นล้านบาท รองลงมาเป็น กรมสรรพสามิต 3.71 หมื่นล้านบาท และกรมศุลกากร 7,178 ล้านบาท และการนำส่งรายได้ของรัฐวิสาหกิจสูงกว่าเป้าหมาย 1.01 หมื่นล้านบาท ตามลำดับ
“แม้จะมีปัจจัยในทางลบต่างๆ ได้แก่ ภัยพิบัติในประเทศญี่ปุ่น อุทกภัยในพื้นที่ภาคใต้ และการลดอัตราภาษีสรรพสามิตน้ำมันดีเซล ซึ่งส่งผลกระทบต่อการจัดเก็บรายได้ของรัฐบาล แต่จากผลการจัดเก็บรายได้รัฐบาลที่สูงกว่าเป้าหมายมาโดยตลอด ประกอบกับทิศทางภาวะเศรษฐกิจที่ยังขยายตัวได้อย่างต่อเนื่อง กระทรวงการคลังมั่นใจว่าในปีงบประมาณ 2554 จะจัดเก็บรายได้สูงกว่าเป้าหมายที่ตั้งไว้ 1.65 ล้านล้านบาท อยู่ไม่น้อยกว่า 1 แสนล้านบาท ซึ่งจะเพียงพอต่องบประมาณรายจ่ายเพิ่มเติมอย่างแน่นอน” นายนริศกล่าว